P6_TA(2007)0057

Guinea

Europa-Parlamentets beslutning om Guinea

Europa-Parlamentet,

- der henviser til forretningsordenens artikel 115, stk. 5,

A. der er stærkt foruroliget over præsident Lansana Contés indførelse af undtagelsestilstand den 13. februar 2007 som følge af, at Guineas fagforeninger og civilsamfundet den 10. januar 2007 havde indledt en generalstrejke vedrørende økonomiske og sociale krav, og over sikkerhedsstyrkernes nedkæmpelse af en fredelig demonstration den 17. januar 2007 i Conakry,

B. der er bekymret over de voldsomme sammenstød for nylig mellem sikkerhedsstyrker og demonstranter, der krævede, at præsident Conté, som kom til magten ved et statskup i 1984, skulle udpege en uafhængig premierminister og give afkald på sine beføjelser som præsident,

C. der henviser til, at præsident Conté har erklæret undtagelsestilstand, hvilket indebærer udgangsforbud i 20 af døgnets 24 timer, forbud mod optog og demonstrationer og offentlige og private møder, tillader ransagninger både dag og nat og giver hæren vidtstrakte beføjelser til at træffe "alle forholdsregler",

D. der henviser til, at den voldelige undertrykkelse, der udføres af hærens specialstyrker, særlig "Mobile Company for Intervention and Security" og "Autonomous Battalion for Presidential Security", har krævet et stort antal ofre, og at der er påstande om tilstedeværelse af lejesoldater og tidligere guerrillasoldater blandt de paramilitære regeringsstyrker,

E. der påpeger, at præsident Contés udnævnelse af Eugène Camara til premierminister den 9. februar 2007 ikke var i overensstemmelse med den aftale, der den 27. januar 2007 blev undertegnet mellem regeringen og fagforeningerne om udnævnelse af en premierminister, der kunne samle konsensus og havde omfattende eksekutive beføjelser, for en treårig overgangsperiode, i løbet af hvilken der skulle afholdes parlaments- og præsidentvalg, og at dette har ført til fortsat vold og lovløshed i hele Guinea,

F. der henviser til, at Guineas sikkerhedsstyrker siden 2005 gentagne gange har åbnet ild mod ubevæbnede demonstranter, navnlig i juni 2006, da regeringen brutalt nedkæmpede demonstrationer mod prisstigninger på basisvarer, idet politiet og hæren nedskød mindst 13 ubevæbnede demonstranter,

G. der henviser til, at Guinea ud over guld, jern og bauxit også råder over frugtbar jord og vandressourcer, herunder fiskebestande, der kunne have bidraget til at forbedre befolkningens levevilkår, hvis der havde hersket demokratiske tilstande i landet,

1. fordømmer på det kraftigste de guineanske sikkerhedsstyrkers uforholdsmæssige og overdrevne magtudøvelse under de demonstrationer, som for nylig har fundet sted i forskellige dele af landet, og som har krævet mange civile dødsofre og adskillige sårede demonstranter, samt resulteret i tilbageholdelse af fagforeningsledere og andre;

2. understreger betydningen af, at der i overensstemmelse med de tilsagn, præsident Conté har givet, udnævnes en premierminister, der kan samle konsensus;

3. kræver, at der nedsættes en uafhængig international undersøgelseskommission under opsyn af De Forenede Nationer, der skal efterforske omstændighederne omkring såvel de nylige drab som tidligere krænkelser af menneskerettighederne samt finde de ansvarlige og retsforfølge dem for at afskaffe straffriheden;

4. opfordrer de guineanske myndigheder til at beordre omgående løsladelse af alle de personer, der blev arresteret under demonstrationen, uden at der er rejst sigtelser, og i de tilfælde, hvor der er rejst sigtelse, at sikre en hurtig og retfærdig rettergang, hvorunder deres processuelle rettigheder til enhver tid er garanteret;

5. kræver, at de individuelle frihedsrettigheder og fagforeningsrettighederne overholdes og genindføres og til, at det magtmisbrug, der i 23 år har kendetegnet præsident Contés regime, bringes til ophør; kræver endvidere, at der optages forhandlinger med civilsamfundets organisationer og fagforeningerne for at finde en forhandlingsløsning på kravene;

6. opfordrer de guineanske myndigheder til omgående at sætte en stopper for myrderierne og kræver, at der gennemføres en demokratisk overgang til et system, der svarer til den guineanske befolknings ønsker;

7. opfordrer Kommissionen til at iværksætte den politiske dialog, der er omhandlet i Cotonou-aftalens artikel 96, og til at øge den humanitære bistand til ofrene;

8. pålægger sin formand at sende denne beslutning til Rådet, Kommissionen, medlemsstaternes regeringer, Den Afrikanske Union, Det Økonomiske Fællesskab af Vestafrikanske Stater, Guineas regering og De Forenede Nationers generalsekretær.

--------------------------------------------------